**Nussuinermi akiliisitsisarneq pillugu uppernarsaammik tunniussinissamik akileraartussaatitaasut pisussaaffeqarnerat pillugu Namminersorlutik Oqartussat nalunaarutaat nr. x, xx 2023-meersoq**

Aningaasarsianit akileraarutit pillugit Inatsisartut inatsisaanni, kingullermik Inatsisartut inatsisaanni nr. 30, 25. novembari 2022-mersooq allanngortinneqartumi, § 36 b, imm. 2 aamma § 109 naapertorlugit aalajangersarneqarput:

**§ 1.**  Akileraartussaatitaasut, kisimiillutik imaluunniit suliffeqarfiit ingerlatseqatigiiffissuarnut atasut peqatigalugit killissaliussat, aningaasarsianit akileraarutit pillugit Inatsisartut inatsisaanni § 36 b, imm. 4-mi aalajangersarneqartut, sinnerlugit inissisimasut aammalu ukiumi isertitaqarfiusumi killissaliussat ilanngussaq 1-imi allassimasut sinnerlugit annertussusilinnik nakkutigisaasumik nuussisimasut, ukioq isertitaqarfiusumi nussuinermi akiliisitsisarneq allaganngorlugu uppernarsaammik akileraartarnermik ingerlatsivimmut, nammineq nalunaarsuinermi piffissamut killigititap kingorna kingusinnerpaamik ullut 60-it qaangiunneranni, tunniussisimassaaq. Ilanngussaq 1-imi killissaliussat qaangerneqarsimanersut, paasissutissanut allattuiffissaq (S40) aammalu kisitsisit nalingi katinneqartut akileraartussaatitaasumit nuussinernut, ilanngussaq 1-imi allassimasutut immikkoortinneqartunut, annertussusiliussat allanneqartut, tunngavigalugit naatsorsorneqassaaq.

*Imm. 2.* Akileraartarnermut ingerlatsivimmit akileraartussaatitaasup qinnuiginninneratigut, pissutsit immikkut ittut tamanna pisariaqartippassuk, imm. 1-imi piffissamut killigititaq sivitsorsinnaavoq.

*Imm. 3.*  Imm. 1-imi aalajangersagaq akileraartussaatitaasunut, nakkutigisamik nuussinerit § 36 b, imm. 4, nr. 1-3-mi ilaasunut, uppernarsaammik taamaallaat suliaqartussanut, aamma atuuppoq.

**§ 2.** § 1, imm. 1 naapertorlugu uppernarsaammik piffissaq eqqorlugu tunniussinnginneq akiliisitsinermik kinguneqarsinnaavoq.

**§ 3.** Nalunaarut ulloq 1. xx 2023 atuutilerpoq. Nalunaarut ukioq isertitaqarfik 2023-mut aammalu kingusinnerusukkut ukiut isertitaqarfiusunut atuuppoq.

*Namminersorlutik Oqartussat ulloq, x. xx. 2023.*

Naalakkersuisunut ilaasortaq

/

Naalakkersuisoqarfimmi pisortaaneq

**Ilanngussaq 1**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ukioq isertitaqarfiusoq**  **Nuussinerup suussusaa**  **immikkoortiterineq** | | **2023** | **2024** | **2025** | **2026** | **2028** | **2029** | **2030**  **kingornatigullu** |
| 10  11  12  13  14  15 | Nioqqutissanik allanillu kaaviiaartitani pigisanik nalilinnik tunisineq  Nioqqutissanik allanillu kaaviiaartitani pigisanik nalilinnik pisineq  Sullissinerni isertitat, allaffissornermi isertitat, aammalu aningaasartuutit agguarneqartut ilanngullugit  Sullissinerni aningaasartuutit, allaffissornermi isertitat, aammalu aningaasartuutit agguarneqartut ilanngullugit  Attartortitsinermit atukkiussinermit isertitat  Attartortitsinermi atukkiussinermi aningaasartuutit | Nuussinerit  >500 mio. kr. | > 250 mio. kr. | > 100 mio. kr. | > 25 mio. kr. | >5 mio. kr. | > 1. mio. kr. | > 0. kr. |
| 16  17 | Isertitaq pigisanit nalilinnit tigussaasuunngitsuneersut  Aningaasartuutit pigisanit nalilinnit tigussaasuunngitsuneersut | Nuussinerit  >500 mio. kr. | > 250 mio. kr. | > 100 mio. kr. | >25 mio. kr. | >5 mio. kr. | > 1. mio. kr. | > 0. kr. |
| 18  19  20  21  22  23 | Aningaasalersuinermit isertitat  Aningaasalersuinermut aningaasartuutit  Tapiissutit tiguneqartut, ilanngullugit taarsigassarsianik isumakkeerineq  Tapiissutit tunniunneqartut, ilanngullugit taarsigassarsianik isumakkeerineq  Isertitat allat  Aningaasartuutit allat | Nuussinerit  >500 mio. kr. | > 250 mio. kr. | > 100 mio. kr. | >25 mio. kr. | >5 mio. kr. | > 1. mio. kr. | > 0. kr. |
| 24  25  26  27  28  29  30  31  32  33  34  35 | Pigisanik nalilinnik tigussaanngitsunik tunisineq  Pigisanik nalilinnik tigussaanngitsunik pisineq  Sanaartukkat nalilinnik tigussaanngitsunik tunisineq  Sanaartukkat nalilinnik tigussaanngitsunik pisineq  Suliffeqarfinni atassuteqartuni aningaasaatini piginneqataassutinik tunisineq  Suliffeqarfinni atassuteqartuni aningaasaatini piginneqataassutinik pisineq  Allatigut aningaasalersuinikkut sanaartukkanik nalilinnik tunisineq  Allatigut aningaasalersuinikkut sanaartukkanik nalilinnik pisineq  Pisinnaatitaallutillu pisussaatitaasunit imaluunniit inunnit taarsigassarsiat (ukiumi isertitaqarfiusumi annerpaaffissaa)  Pisinnaatitaallutillu pisussaatitaasunut imaluunniit inunnik taarsigassarsisitsineq (ukiumi isertitaqarfiusumi annerpaaffissaa)  Allatigut aningaasalersuinermut tunniunneqartut, ilanngullugit aningaasalersuinermut isumaqatigiissutit  Allatigut aningaasalersuinermut tiguneqartut, ilanngullugit aningaasalersuinermut isumaqatigiissutit | Nuussinerit  >500 mio. kr. | > 250 mio. kr. | > 100 mio. kr. | >25 mio. kr. | > 5 mio. kr. | > 1. mio. kr. | > 0. kr. |

**Ilitsersuut:**

Naatsorsuineq allattuiffissaq S40 aammalu annertussusissat allassimasut tunngavigalugit pissaaq. Nuussinerit suussusaat immikkoortitigaapput (10-15, 16-17, 18-23 aamma 24-35) aamma nuussinerit suussusii arlallit agguarlugu naligisaat immikkoortitikkaniilluni. Immikkoortitikkat ilaanni 1-imi nuussinerit suussusaanni agguarlugu naligisaat katinneranni killiliussat ukioq isertitaqarfiusumut atuuttut sinnerneqarsimappata, piumasaqaat naammassineqassaaq. Ima naatsorsorneqassaaq:

1-it amerlassusaa x 0,5 + 2-t amerlassusaa x 3 + 3-t amerlassusaat x 15 [il.il.]. = kisitsisip nalingisa katinnerat.

|  |  |  |  |  |
| --- | --- | --- | --- | --- |
|  | | | | |
| **S40-mi nuussinerit annertussusai** |  |  |  | **Kisitsisip nalinga** |
| 1 = (0 kr. – 1 mio. kr.) | tassani | 1 | inerneralugu | 0,5 |
| 2 = (>1 mio.kr. – 5 mio. kr.) | tassani | 2 | inerneralugu | 3 |
| 3 = (>5 mio.kr. – 25 mio. kr.) | tassani | 3 | inerneralugu | 15 |
| 4 = (>25 mio.kr. – 100 mio. kr.) | tassani | 4 | inerneralugu | 62,5 |
| 5 = (>100 mio.kr. – 250 mio. kr.) | tassani | 5 | inerneralugu | 175 |
| 6 = (>250 mio.kr. – 500 mio. kr.) | tassani | 6 | inerneralugu | 375 |

**Assersuut:** Akileraartussaatitaasup A-p suleqatigisat nakkutigineqartunut nuussinerit makkua ukioq isertitaqarfik 2024-p S40-ani allassimavai:

Nuussinerit Annertussusaa

10 Nioqqutissanik allanillu kaaviiaartitani pigisanik nalilinnik tunisineq ”4”

11 Nioqqutissanik allanillu kaaviiaartitani pigisanik nalilinnik pisineq ”4”

12 Sullissinerni isertitat, ilanngullugit allaffissornermi isertitat, aammalu aningaasartuutit agguarneqartut ”3”

15 Attartortitsinermi atukkiussinermi aningaasartuutit ”5”

24 Pigisanik nalilinnik tigussaanngitsunik tunisineq ”3”

Allattukkat 10, 11, 12 aamma 15 immikkoortitikkani ataatsimoorput. Nuussinerni kisitsisip nalingata katinneranni inerneraa (2 x 62,5 + 1 x 15 + 1 x 175 = ) 315. ”24 Pigisanik nalilinnik tigussaanngitsunik tunisineq” immikkoortitikkani ataatsimoortuniinngilaq aammalu naatsorsuinermi ilanngunneqarani. Taamaattumik ukioq isertitaqarfiusoq 2024-mi killissaliussaq qaangerneqarsimavoq, aammalu akileraartussaatitaasoq nammineq nalunaarsuinermik piffissamut killigititap kingorna kingusinnerpaamik ullut 60-it qaangiunneranni nuussinerit tamanut allaganngorlugu uppernarsaammik tunniussisussaalluni.